**Informatīvais ziņojums**

Par 2017. gada 25.-26. aprīļa neformālajā Eiropas Savienības Vides ministru sanāksmē izskatāmajiem jautājumiem

2017. gada 25.-26. aprīlī notiks neformālā Eiropas Savienības (turpmāk – ES) Vides ministru sanāksme (turpmāk – neformālā sanāksme) Maltā.

Neformālās sanāksmes laikā notiks diskusijas par pielāgošanos klimata pārmaiņām, okeānu sasaisti ar vidi un klimatu, kā arī par jūru piesārņojošiem atkritumiem. Par katru diskusiju jautājumu Maltas prezidentūra sagatavojusi diskusiju dokumentu ar jautājumiem.

**I Pielāgošanās klimata pārmaiņām**

Neformālās sanāksmes laikā ministri diskutēs par pielāgošanos (adaptāciju) klimata pārmaiņām, kontekstā ar Apvienoto Nāciju Organizācijas Vispārējās konvencijas par klimata pārmaiņām Parīzes nolīguma (turpmāk – Parīzes nolīgums) ieviešanu. Parīzes nolīgums stājās spēkā 2016. gada 4. novembrī, bet Latvijas Saeima to ratificēja 2017. gada 2. februārī.

Pasaules Ekonomikas Forums kopš 2007. gada globāli izvērtē 50 būtiskākos riskus. Starp dominējošiem pieciem riskiem nu jau vairākus gadus ierindotas klimata pārmaiņas un to radītās ekstremālās situācijas. Pasaulē, salīdzinot ar 1880.-tajiem gadiem, globālās vidējās gaisa temperatūras pieaugums bija 0,87°C, Latvijā šis palielinājums bijis vēl būtiskāks +1,5°C. Latvijā klimats valstī kļūst siltāks un mitrāks, tropiskāks un pagarinās veģetācijas periods, ziemas kļūst siltākas. Būtiski palielinājies karstuma viļņu ilgums. Pieaug ar laikapstākļiem saistītu ekstremālu notikumu (katastrofu) skaits un to intensitāte.

Saskaņā ar Eiropas Vides aģentūras ziņojumu par klimata pārmaiņām, klimata pārmaiņu ietekmēm un jutīgumu, lielākā daļa klimata pārmaiņu radīto ietekmju Eiropā ir bijušas negatīvas, lai gan dažas ietekmes vērtējamas kā pozitīvas.[[1]](#footnote-1)

Spēja pārvarēt klimata pārmaiņu izraisītos riskus ir atkarīga no dažādiem aspektiem: izglītības, ienākumiem, nodarbinātības, pieejamās infrastruktūras, informētības u.c. Vislielākais apdraudētības risks ir tām sabiedrības grupām, kas ir pakļautas nabadzībai un veciem cilvēkiem. 2014. gadā Latvijā nabadzības riskam vai sociālajai atstumtībai bija pakļauti 606 tūkstoši jeb 30,9 % iedzīvotāji (Centrālās statistikas pārvaldes dati).

Minimālās izmaksas, ko visai ES radītu nepielāgošanās klimata pārmaiņām, varētu būt diapazonā no 100 miljardiem *euro* 2020. gadā līdz 250 miljardiem *euro* 2050. gadā. Latvijā aprēķināts, ka, nedarot neko, piemēram, krastu erozijas mazināšanai, ikgadējie zaudējumi būs ap 10,5 miljoniem *euro*, bet vidējās izmaksas nekā nedarīšanai saistībā ar ūdens līmeņa celšanos upēs un ezeros var sasniegt pat 43 miljonus *euro*.

Latvija šobrīd izstrādā pielāgošanās klimata pārmaiņām stratēģiju periodam līdz 2030. gadam (turpmāk – Latvijas pielāgošanās stratēģija). Tā būs balstīta uz starptautisko, ES un Latvijas politiku un normatīvajiem aktiem, Latvijas klimata pārmaiņu scenārijiem periodam līdz 2100. gadam un Latvijā veiktajiem klimata pārmaiņu izraisīto risku novērtējumiem sektoros. Latvijas pielāgošanās stratēģija noteiks nacionālos mērķus, uzdevumus, prioritāri risināmos jautājumus, iespējamo atbildību sadalījumu un tamlīdzīgi. Tajā plānots arī iekļaut klimata pārmaiņu un pielāgošanās klimata pārmaiņām monitoringa konceptu.

**Latvijas viedoklis**

*1. Uz kuriem sektoriem ir jākoncentrējas, lai reģionālā perspektīvā sasniegtu Parīzes nolīguma pielāgošanās saistības? Kādas iespējas rada identificētie izaicinājumi? / On which sectors do we need to focus our efforts, in order to reach climate change adaptation commitments made in the Paris Agreement from a regional perspective? What are the opportunities that the identified challenges present?*

 Latvijā līdzīgi kā citās valstīs ir novērots klimata izraisīto ekstrēmu pieaugums. Latvijai vienas no aktuālākajām klimata pārmaiņu ietekmēm ir krasta erozija, plūdi (lietusgāžu un vējuzplūdu), biežāki karstuma viļņi, īslaicīgāka un plānāka sniega sega, jaunu kaitēkļu ienākšana, kas apdraud lauksaimniecību un mežsaimniecību un tamlīdzīgi. Ir novērojamas izmaiņas mežu struktūrā, skujkoku mežiem pārvietojoties uz ziemeļiem un palielinoties lapkoku īpatsvaram. Visu šo ietekmju gadījumā nepieciešams attīstīt pielāgošanās pasākumus, un, visticamāk, šāda veida pielāgošanās pasākumi aktuāli arī citām ES dalībvalstīm, un pavisam noteikti atsevišķi no pasākumiem varētu būt īstenojami arī reģionālā līmenī.

 Piekrītam, ka klimata pārmaiņas rada arī iespējas. Latvijā ir paredzams, ka veģetācijas sezona pagarināsies, un tas varētu radīt iespēju iegūt vairākas ražas. Augstāka ikgadējā vidējā temperatūra varētu samazināt siltumenerģijas patēriņu.

Taču uzskatām, ka iespējas nedrīkst vērtēt atrauti no riskiem un negatīvajām ietekmēm, jo negatīvās ietekmes var arī pilnībā aizēnot iespējas. Piemēram, vairāku ražu iegūšana jāvērtē kontekstā ar nepieciešamību pēc intensīvākas zemes apstrādes, un ar to saistīto siltumnīcefekta gāzu (turpmāk - SEG) emisiju pieaugumu. Siltumenerģijas ietaupījumi jāvērtē kontekstā ar potenciālo pieprasījuma palielinājumu pēc aukstuma iekārtām, un ar to saistītā enerģijas patēriņa palielinājumu. Turklāt vēršam uzmanību, ka atsevišķu sektoru ieguvumi, pat ja tos šajos sektoros neaizēno klimata pārmaiņu negatīvās ietekmes, nekādā gadījumā neatsver citu sektoru zaudējumus.

 Lai iespējami efektīvi risinātu pielāgošanās vajadzības, svarīgi meklēt pielāgošanās pasākumu potenciālās savstarpējās sinerģijas un sinerģijas ar SEG emisiju samazināšanu, kā arī citu jomu politikām. Pielāgošanās nepieciešamībai un pasākumiem ir jābūt integrētiem, un tiem jābūt daļai no ikdienas lēmumu pieņemšanas, nevis vienreizējam vai periodiskam pasākumam.

 Ņemot vērā, ka vairums pielāgošanās pasākumu plānojami lokāli, un katrs reģions atšķirīgi izjūt klimata pārmaiņu risku, reģionālā sadarbība jo sevišķi svarīga informācijas un datu ieguvei un izplatīšanai. Latvijas ieskatā portāls *Climate-ADAPT* ir jo sevišķi noderīgs.

*2. Kādā veidā iepriekšējā pieredze un iegūtās zināšanas var palīdzēt pārvarēt nākotnes pielāgošanās izaicinājumus no dalībvalstu skatupunkta, lai vairotu pielāgošanās rīcības rezultātus, kā arī – kādas ir barjeras? / How can past experiences and lessons learned help us overcome upcoming adaptation challenges, from the Member Stares’ perspective, to maximise the outcomes of adaptation actions – and which are the barriers?*

 Pieredze ir vitāli svarīga, lai plānotu nākotnes rīcībpolitiku. Izstrādē esošā Latvijas pielāgošanās stratēģija balstīta uz līdzšinējo Latvijas pieredzi, saskaroties ar neparedzamām klimata pārmaiņu radītām sekām (piemēram, plūdiem, krasta eroziju u.c.). Nākotnē plānotie pasākumi būs balstīti arī uz Baltijas jūras reģiona valstu un citu ES valstu pieredzi, lai ieviestu izmaksu un rezultātu ziņā efektīvākos risinājumus.

 Svarīgi ir iesaistīt gan politiķus, gan zinātniekus, gan sabiedrību pielāgošanās jautājumu risināšanā, lai nodrošinātu iedzīvotājiem vēlamākos risinājumus. Latvija uzskata, ka pielāgošanās politikas izstrādē ir jāiesaista visi pārvaldes līmeņi, kā arī sabiedrība un uzņēmēji. Pielāgošanās pasākumi tieši ietekmē iedzīvotājus un uzņēmējus, tāpēc svarīga ir pašvaldību iesaiste.

 Jebkuri klimata pielāgošanās pasākumi ir atkarīgi no precīzu datu pieejamības gan par klimata pārmaiņām, gan to radītajām izmaksām. Ir nepieciešams attīstīt sistēmas datu vākšanai un modelēšanai, lai efektīvāk prognozētu klimata pārmaiņu ietekmi un ieviestu atbilstošus pasākumus. Informācija pieejamība ir svarīga arī sabiedrības izglītošanā par klimata pārmaiņām un mobilizēšanā ekstrēmos gadījumos, piemēram, plūdu vai vētru gadījumā.

Latvija arī ar lielu interesi seko līdzi pētījumiem par klimata pārmaiņu scenārijiem, to ietekmēm un tamlīdzīgi, jo, lai gan arī Latvijā ir iespējams veikt pētījumus, būtiskas ir fundamentālas iestrādes, un tās savukārt nav iespējams izveidot katrā valstī atsevišķi.

*3. Kāds pārvaldības līmenis ir nepieciešams no reģionālās perspektīvas, lai koncentrētu pūles un vislabāk atbalstītu pielāgošanās klimata pārmaiņām saistības, ko apņēmāmies Parīzes nolīguma ietvaros? Kāda ir valstu valdību loma, lai virzītu pielāgošanās rīcību tur, kur tā ir nepieciešama visvairāk, kā arī stiprinātu reģionu noturību pret klimata pārmaiņām? Kāda ir ES loma? Vai ES Pielāgošanās stratēģijai jātiek pārskatītai, lai adekvāti atbalstītu dalībvalstu, pilsētu un citu pārvaldības līmeņu rīcību pielāgošanās klimata pārmaiņām jomā, piemēram, kontekstā ar pārvaldību, politisko saistību apņemšanās iedrošināšanu, finansējuma un tehniskā atbalsta piešķiršanu, pieredzes apmaiņas veicināšanu? / On which level of governance do we need to focus our efforts, in order to best support climate change adaptation commitments made in the Paris Agreement from a regional perspective? What is the role of governments to direct adaptation where these are most needed and to strengthen the regions’ resilience? What is the role of the EU in this regard? Should the EU Adaptation Strategy be reviewed to adequately support Member States, cities and other levels of governance’s efforts on adaptation to climate change, in terms e.g. of governance, encouraging political commitments, funding and technical assistance, and facilitation of exchange of experiences?*

Latvija uzskata, ka, lai pielāgotos klimata pārmaiņām, rīcība ir nepieciešama visos pārvaldības līmeņos. Katram pārvaldības līmenim ir sava loma. Sevišķi aicinām stiprināt pielāgošanās jautājumu integrāciju reģionālās politikas diskusijās, jo klimata pārmaiņu ietekmes dažādos ES reģionos ir atšķirīgas, turklāt pielāgošanās pasākumu ieviešana vairumā gadījumu iespējama tieši reģionālā un lokālā līmenī.

Latvija piekrīt, ka klimata rīcībai ir jātiek integrētai visos ietekmes novērtējumos kontekstā ar lēmumu pieņemšanas procesiem. ES līmenī ir jāturpina labās prakses izplatīšana, pieredzes apmaiņa, kā arī jāturpina finanšu pieejamības nodrošināšana dalībvalstīm.

Tāpat Latvija atbalsta ES Pielāgošanās stratēģijas aktualizēšanu. Aicinām ES Pielāgošanās stratēģiju veidot strukturētu un sistemātisku, sniedzot norādes ES līmenī un visos sektoros.

**II Okeāni: sasaiste starp klimatu un vidi**

Neformālajā sanāksmē plānots diskutēt par okeāniem un to saistību ar klimatu un vidi. Diskusijā plānots akcentēt nepieciešamību integrēt vides un klimata politikas kontekstā ar jūras ekosistēmu ilgtspējīgu izmantošanu.

Klimata pārmaiņas ietekmē praktiski visas tautsaimniecības nozares un ekosistēmas, tai skaitā jūras kā Pasaules okeāna sastāvdaļu, līdz ar to jautājums par klimata pārmaiņu ietekmēm ir aktuāls un būtisks visos līmeņos. Okeāni ir būtisks siltuma un oglekļa uzkrājējs. Klimata pārmaiņu ietekmē pieaug ūdens līmenis, mainās ūdens sastāvs, straumju intensitāte un virzieni. Lai gan Latvijas teritorija nerobežojas ar okeāniem, Baltijas jūra ir Pasaules okeāna sastāvdaļa, un klimata aspektā okeāni un tajos notiekošie procesi būtiski ietekmē arī Latviju.

Saskaņā ar Eiropas Vides aģentūras “Ziņojumu par klimata pārmaiņām, klimata pārmaiņu ietekmi un jutīgumu” klimata pārmaiņu rezultātā tiek prognozēta turpmāka Baltijas jūras sasilšana, kas mazinās tās sāļumu un ledus pārklājumu par 50 - 80% 21. gadsimtā, kā arī paplašinās zonas ar skābekļa deficītu (tā sauktās “mirušās zonas”). [[2]](#footnote-2)

Saistībā ar laba jūras vides stāvokļa panākšanu, tai skaitā, Baltijas jūrā, klimata pārmaiņas ietekmē, piemēram, eitrofikācijas procesu, kas rada ne vien izmaiņas ekosistēmās, to sugu sastāvā un barības ķēdēs, bet arī lielus ekonomiskos zaudējumus tautsaimniecības nozarēs un apgrūtina jūras vides un ilgtspējīgas attīstības mērķu sasniegšanu, Latvija kā Baltijas jūras vides aizsardzības komisijas (Helsinku komisijas, turpmāk - *HELCOM*) dalībvalsts atbalsta klimata pārmaiņu ietekmes uz Baltijas jūras ekosistēmu izvērtēšanu un pielāgošanos tām kā vienu no turpmākās darbības prioritārajām jomām, lai nospraustu atbilstošus turpmākos jūras vides politikas mērķus un nepieciešamo rīcību reģionā.

**Latvijas viedoklis**

*1. Vai ir pamatojums palielināt vides un klimata rīcībpolitiku redzamību, lai veicinātu pāreju uz ilgtspējīgiem okeāniem? / Is there scope for increased mainstreaming of environment and climate policies to support the transition towards sustainable oceans?*

Latvija uzskata, ka pāreja uz ilgtspējīgu okeānu pārvaldību ir ļoti būtiska. Uzskatām, ka klimata un vides aspektu integrēšana ar okeāniem saistītajos normatīvajos aktos ir būtiska, taču ir jāsaprot, kādos konkrēti jautājumos šāda integrācija būtu iespējama. Svarīgi ir īstenot jau esošos ES un starptautiskos tiesību aktus.

Latvija uzsver vides politikas lomu pārejā uz ilgtspējīgu okeānu pārvaldību. Piemēram, vides pārvaldības procesi var palīdzēt privātajam sektoram un nozarēm uzlabot savu vides sniegumu izmaksu efektīvā veidā. Te saskatām publiskās – privātās partnerības lomu. Jūras stratēģijas pamatdirektīvā noteiktie telpiskās aizsardzības pasākumi un ES dabas aizsardzības (biodaudzveidības) politikas ietvaros esošo aizsargājamo jūras teritoriju  apsaimniekošanas plānu izstrāde un īstenošana ir kā instruments mērķtiecīgai rīcībai attiecībā uz jūras ekosistēmas elementiem un procesiem, kas ir īpaši jutīgi pret klimata pārmaiņām.

*2. Kā vides pārvaldības pasākumi var veicināt klimata noturību un dot pienesumu ilgtspējīgākai ekonomikai? / To what extent can environmental management measures encourage further climate resilient and contribute towards more sustainable economies?*

Latvija uzskata, ka Eiropas Parlamenta un Padomes 2008. gada 17. jūnija Direktīvas 2008/56/EK, ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva) iekļautā vajadzībām pielāgotas pārvaldības pieeja ir būtiska attiecībā uz klimata pārmaiņu radīto izaicinājumu integrēšanu jūras vides politikā. Latvija uzskata klimata pārmaiņu ietekmes uz jūras ekosistēmu izvērtēšanu un pielāgošanos tām par vienu no prioritārajiem uzdevumiem, lai noteiktu atbilstošus turpmākos politikas mērķus un nepieciešamo rīcību, ievērojot sagaidāmās klimata pārmaiņu radītās izmaiņas jūras vidē.

Jūras telpiskā plānošana, ņemot vērā funkcionāli ar jūru saistīto sauszemes daļu, ir efektīvs ar jūras izmantošanu saistīts pārvaldības instruments. Klimata pārmaiņu ietekmju izvērtējums ietverts ilgtermiņa Latvijas jūras telpiskajā plānojumā Latvijas jurisdikcijā esošajiem jūras ūdeņiem, kā arī Valsts ilgtermiņa tematiskajā plānojumā Baltijas jūras piekrastes publiskās infrastruktūras attīstībai.

*3. Kā dalībvalstis iecerējušas iekļaut ar okeāniem saistītus pasākumus un rīcību vides jomā kā daļu no Parīzes nolīgumā noteiktajām saistībām? / How do Member States envisage the inclusion of ocean-related and environmental actions as part of their commitments under the Paris Agreement?*

Okeāni ir ļoti būtiski pasaules klimatiskajai sistēmai. Saskaņā ar Parīzes nolīgumu, valstis ir atzinušas, ka ir nozīmīga visu ekosistēmu integritāte, to skaitā arī okeānu. Vienlaikus uzsveram, ka ES un tās dalībvalstu ieguldījums Parīzes nolīgumā ir noteikts ar iesniegto nacionāli noteikto devumu (turpmāk - *NDC*). Latvija neredz nepieciešamību ES NDC iekļaut pielāgošanās aspektu vai specifiski izcelt okeānu lomu. Piekrītam, ka ir jāveicina sinerģijas un pielāgošanās jautājums jāskata vispārīgi, taču jāņem vērā pielāgošanās nacionālais raksturs.

Jāatzīmē, ka ar okeāniem saistīti jautājumi tiek skatīti ar citu starptautisku instrumentu palīdzību, piemēram, ANO Jūras tiesību konvenciju, ANO Ilgtspējīgas attīstības dienas kārtību 2030.gadam un citiem. Tādēļ neredzam papildus ieguvumu okeānu jautājumu integrēšanai ANO Vispārējās konvencijas par klimata pārmaiņām ietvaros.

*4. Vai rīcībpolitikā ir iespējams lielāks uzsvars uz jūras vides aizsardzību no oglekļa piesaistošo un uzkrājošo ekosistēmu aizsardzības un enerģētikas sektora dekarbonizācijas (pārejot uz atjaunojamo energoresursu) viedokļa? / Is there scope for an increased policy emphasis on the marine environment both in protecting ecosystems that store and sequester carbon, and in decarbonising the energy sector – specifically through renewable energy?*

Tautsaimniecības dekarbonizācija ir viena no Latvijas prioritātēm. Latvija atbalsta gan stacionāro iekārtu, gan mobilo iekārtu (visa veida transportlīdzekļu un citu mobilo iekārtu) energoefektivitātes palielināšanu izmaksu efektīvā veidā un ilgtermiņa pāreju uz ilgtspējīgiem un izmaksu efektīviem atjaunojamo energoresursu risinājumiem. Latvijas jūras telpiskais plānojums (projekts) paredz potenciālu vēja enerģijas attīstībai jūrā. Vienlaikus, plānojums paredz, ka atsevišķās jūras teritorijāsnepieciešama papildus dabas vērtību izpēte, lai noteiktu atbilstību aizsargājamo teritoriju izveides kritērijiem. Līdz izpētes pabeigšanai šajās teritorijās tiek ierobežotas saimnieciskās darbības, kas varētu apdraudēt aizsargājamos zemūdens biotopus un sugas.

Latvija stingri atbalsta un izsaka cerību, ka 2018. gadā tiks pieņemta sākotnējā Starptautiskās Jūrniecības organizācijas (*IMO*) stratēģija par kuģu radīto siltumnīcefekta gāzu (turpmāk – SEG) emisiju samazināšanu, tādējādi ņemot vērā Parīzes nolīguma "krietni zem 2°C" mērķi, tostarp lai pieņemtu īstermiņa, vidēja termiņa un ilgtermiņa turpmākus pasākumus, kuru mērķis ir noteikt kuģniecības nozares ieguldījumu starptautiskajos centienos samazināt SEG emisijas.

Latvija ir izteikusi arī savu atbalstu starptautiskās aviācijas oglekļa neitrālai izaugsmei pēc 2020. gada. Starptautiskā aviācijas organizācija 2016. gadā (*ICAO*) pieņēma rezolūciju A39-3, kas paredz izveidot globālu tirgus mehānismu SEG emisiju mazināšanai no starptautiskās aviācijas. “Risinājumu grozs” (*Basket of measures*) ietver arī alternatīvo degvielu un zaļo tehnoloģiju ieviešanu aviācijā, kā arī procedūru uzlabošanu, samazinot aviācijas radīto negatīvo ietekmi uz vidi.

**III Jūru piesārņojošie atkritumi un jaunā plastmasas stratēģija aprites ekonomikas ietvaros**

Neformālajā sanāksmē plānots diskutēt par jūru piesārņojošiem atkritumiem un jauno plastmasas stratēģiju aprites ekonomikas ietvaros.

Eiropas Komisija 2017. gada nogalē plāno nākt klajā ar stratēģiju par plastmasu apriti ekonomikā, apskatot to pārstrādājamību, bioloģisko noārdāmību, bīstamu vielu klātbūtni un jūras piegružošanas jautājumu. Šī ir arī viena no 2015. gada 2. decembra Eiropas Komisijas paziņojuma „Noslēgt aprites loku – ES rīcības plāns pārejai uz aprites ekonomiku” prioritātēm.[[3]](#footnote-3)

Latvijā jūras vides politika tiek īstenota saskaņā ar starptautiskajām konvencijām un Eiropas Parlamenta un Padomes2008. gada 17. jūnija Direktīvu 2008/56/EK, ar ko izveido sistēmu Kopienas rīcībai jūras vides politikas jomā jeb Jūras stratēģijas pamatdirektīvu, kas ir ES integrētās jūrlietu politikas (turpmāk - IJP) vides pīlārs. IJP mērķis ir atbalstīt jūru un okeānu ilgtspējīgu attīstību un izveidot koordinētu, saskaņotu un pārredzamu lēmumu pieņemšanas mehānismu saistībā ar ES nozaru politikas virzieniem, kas ietekmē jūras un jūrlietu nozares, vienlaikus sasniedzot labu vides stāvokli.

Konkrēti pasākumi jūras vides stāvokļa uzlabošanai Latvijā noteikti “Pasākumu programmā laba jūras vides stāvokļa panākšanai 2016.-2020. gadā” Latvijas jurisdikcijā esošajos jūras ūdeņos (turpmāk – Programma). Programmas ietvaros paredzēts īstenot dažādus pasākumus, lai samazinātu jūru piesārņojošo atkritumu izplatību, kā arī veikt atkritumu monitoringu piekrastē (pludmalē). Plānoti arī dažādi sabiedrības informēšanas un izglītošanas pasākumi. Programma paredz arī zinātniska pētījuma veikšanu, lai apzinātu piesārņojuma līmeni ar mikroskopiskajām plastikāta daļiņām jūras ūdenī.

Latvija piedalīsies reģionālā mērogā kopīgi īstenojamos pasākumos, t.sk., *HELCOM* Reģionālā rīcības plāna jūru piesārņojošo atkritumu jomā, kas cita starpā ietver pasākumus mikroplastmasas piesārņojuma problēmas risināšanai.

**Latvijas viedoklis**

*1. Vai mēs pietiekami darām esošās politikas ietvarā? Vai labāka izpratne par jūras piesārņojošajiem atkritumiem, ietverot vides un ekonomiskos aspektus, palīdzētu? Are we doing enough within our existing policy framework? / Would a better understanding of marine litter including its environmental and economic impacts help?*

Latvija piekrīt, ka Jūras stratēģijas pamatdirektīvas prasības attiecībā uz jūru piesārņojošiem atkritumiem veido juridisko pamatu vienotai pieejai un koordinētai šīs problēmas risināšanai ES ietvaros. Rīcība ES un Eiropas jūru reģionu līmenī dod ieguldījumu arī ANO Ilgtspējīgas attīstības dienas kārtība 2030.gadam ilgtspējīgas attīstības 12. un 14.mērķa (u.c.) īstenošanai.

Latvija uzsver sabiedrības informēšanas un izglītošanas, kā arī sabiedrības līdzdalības nozīmi atkritumu apsaimniekošanas jomā, tai skaitā attiecībā uz jūras piesārņojumu. Tā, piemēram, 2017. gadā plānota plaša mēroga informatīva kampaņa par atkritumu dalīto savākšanu. Latvijai ir pozitīva pieredze šajā jomā.

Tomēr nacionālā līmenī Latvijai joprojām trūkst zināšanu par jūru piesārņojošo atkritumu daudzumu un sastāvu, it īpaši, par mikroskopiskajām plastikāta daļiņām jūras ūdeņos un to ietekmi uz ekosistēmu un infrastruktūru. Piemēram, notekūdeņu attīrīšanas iekārtas nespēj uztvert kosmētikas produktos sastopamās mikroplastmasas daļiņas. Trūkst informācijas par atkritumu rašanos sauszemes teritorijā un to ienesi jūrā pa upēm. Tāpēc ir nepieciešams turpināt zinātnisko izpēti gan nacionālā, gan ES līmenī.

*2. Vai jaunā Plastmasas stratēģija varētu būt panaceja un ja jā, tad kādas rīcības nacionāli, reģionāli un ES būtu jāveic, lai sasniegtu 30% samazinājuma mērķi, un samazināt mikroplastmasas ievadi jūrās? Will the upcoming Plastics strategy be the panacea that we require and if so what actions nationally, regionally and across the EU can we take in order to achieve our 30% reduction target and to reduce input of microplastics in our seas?*

Latvija atbalsta Eiropas Komisijas plānotās iniciatīvas jūras piegružojuma mazināšanai un stratēģijas izstrādi par plastmasu, un ir ieinteresēta virzībā uz pilnīgāku plastmasu apsaimniekošanu.

Latvija uzskata, ka ES līmenī “*one-size-fits all*” pieeja šim mērķim nederēs, ir jārunā par aktivitāšu kopu, ko būtu iespējams pielāgot katrai ES dalībvalstij. Svarīga ir tajā ietverto rīcību vai rīcības virzienu īstenošana vietējā līmenī. Latvija uzskata, ka rīcība nepieciešama gan nacionālā, gan reģionālā līmenī, piemēram, reģionālo jūru konvenciju ietvaros (Rīcības plānu īstenošana), kā arī pārrobežu sadarbības projektu ietvaros.

Ņemot vērā jūras vides pārrobežu raksturu, Latvija uzsver reģionālo jūru konvenciju, tai skaitā 1974. gadā Helsinkos Baltijas jūras piekrastes valstu parakstīto Konvenciju par Baltijas jūras reģiona jūras vides aizsardzību (Helsinku konvencija) nozīmi jūras piesārņojošo atkritumu problēmas risināšanā. Šajā kontekstā *HELCOM* Reģionālais rīcības plāns sniedz Baltijas jūras reģiona ieguldījumu ANO Vides programmā izsludinātajā globālajā kampaņā jūras piesārņojumu ar atkritumiem mazināšanai (*Clean Seas global campaign on marine litter*). Latvija ir atbalstījusi arī Konvencijas par bioloģisko daudzveidību lēmumu XIII/10 par "jūras piesārņojumu ar atkritumiem", kā arī ANO Vides asamblejas Rezolūciju 2/11 par "plastmasas atkritumiem jūrā un mikroplastmasu”.

*3.  Kā varētu izmantot jauno Plastmasas stratēģiju, lai risinātu jūras piesārņojošo atkritumu problēmu? Kāda pozitīvā un negatīvā ietekme varētu būt, īstenojot daudz agresīvāku pieeju jūras piesārņojošo atkritumu jomā? / How can we leverage the new plastics strategy to its fullest to address the marine litter problem? What positive and negative economic impacts may result from pursuing a mor aggressive approach towards stemming marine litter?*

Latvija uzskata, ka jūru piesārņojošo atkritumu jautājumam jābūt integrētam gaidāmajā ES Plastmasu stratēģijā. Latvija atzīst, ka svarīgi ir attīstīt ilgtspējīga patēriņa un ražošanas praksi visās nozarēs, fokusējoties uz aprites ekonomikas pamatprincipiem: atkārtota izmantošana, pārstrāde, reģenerācija. Attiecībā uz jūru piesārņojošo atkritumu problēmu uzsvars liekams uz atkritumu rašanās cēloni un tā novēršanu.

Latvija ir apņēmusies panākt vieglās plastmasas iepirkumu maisiņu patēriņa samazināšanu. Latvijas pieredze apliecina, ka nodokļa piemērošana ir efektīva – 2008. gadā pēc paaugstinātā dabas resursu nodokļa (turpmāk – DRN) likmes ieviešanas plastmasas iepirkuma maisiņiem, to patēriņš pusgada laikā samazinājās par 42 %. Šobrīd notiek plastmasas iepirkumu maisiņu patēriņa un tendenču izvērtējums, ko plānots pabeigt līdz 2017. gada aprīļa beigām. Plānots izvērtēt, vai DRN likmju paaugstinājums plastmasas maisiņiem ir pietiekoši efektīvs, kā arī citus iespējamos risinājumus vieglās plastmasas maisiņu patēriņa samazināšanai (aizliegums izplatīt bez maksas tirdzniecības vietās, specifisku savākšanas nosacījumu noteikšana).

**Latvijas delegācija:**

Delegācijas vadītājs: **Kaspars Gerhards**, vides aizsardzības un reģionālās attīstības ministrs.

Delegācijas dalībnieki: **Alda Ozola**, Vides aizsardzības un reģionālās attīstības ministrijas valsts sekretāra vietniece;

**Ilze Prūse,** Vides aizsardzības un reģionālās attīstības ministrijas Klimata pārmaiņu departamenta direktore.

Vides aizsardzības un
reģionālās attīstības ministrs Kaspars Gerhards

Vides aizsardzības un reģionālās attīstības ministrijas
valsts sekretārs Rinalds Muciņš

1. Eiropas Vides Aģentūras ziņojums, publiskots 25.01.2017. Pieejams tiešsaistē: <http://www.eea.europa.eu/publications/climate-change-impacts-and-vulnerability-2016> [↑](#footnote-ref-1)
2. Eiropas Vides Aģentūras ziņojums, publiskots 25.01.2017. Pieejams tiešsaistē: <http://www.eea.europa.eu/publications/climate-change-impacts-and-vulnerability-2016> [↑](#footnote-ref-2)
3. Eiropas Komisijas paziņojumu presei vietne: <http://europa.eu/rapid/press-release_MEMO-15-6204_lv.htm> [↑](#footnote-ref-3)